Boriss Šeremetevile kuulunud Kuskovo mõisa hoonetekompleks (mõisasüda) Moskva lähedal Venemaal
UNESCO maailmapärandi nimistusse kuuluv Ropša (soome Ropsunhovi) mõisa härrastemaja Ingerimaal, mis kuulus Venemaa keisriperekonnale (Lomonossovi rajoon, Venemaa)
Mõisa peahoone Łyntupys Valgevenemaal
Tänapäeval kasutatakse sõna **mõis** seitsmes tähenduses. Näiteks tähendab see tootmisüksust, teiseks tähenduseks on mõisakompleks. Tihti kasutatakse terminit ekslikult mõisa kunagiste omanike elumaja ehk mõisa peahoone kohta (saksa keeles *Herrenhaus* 'härrastemaja'). Ajaloolises mõttes oli mõis majandusüksus. Mõis oli kuni 1918. aastani ka haldusüksus, millest moodustusid mõisavallad. Tähendusi on sõnal veel.

Mõis on keeleteadlaste väidetel muistne eesti sõna. Liivi keeles on mõis *moiza* ja ka lätlased kasutavad sarnase kõlaga sõna *muiža*. Soome keeles on sõna *kartano* sünonüüm *moisio*, mida kasutatakse eriti Eesti mõisate kohta. Seega võib eeldada, et mõisad eksisteerisid siinsetel aladel juba muinasajal. Varasemate mõisate kohta ei ole siiski kuigi palju materjale säilinud, mõisakompleksidest on vaid üksikute puhul säilinud kividest kaitseotstarbelisi ehitisi keskaegsest perioodist ja sageli on need varemetes, ilmselt puidust ehitatud tootmishooned ja elamud on aga aja jooksul hävinud. Ka pole varasemate mõisate puhul tihti teada, millal need asutati.

Mõis kui territoorium
---------------------

**Mõis** oli suur eesõigustega maavaldus ja põllumajanduslik tootmisüksus, varem ka administratiiv- ja omavalitsusüksus (mõisavald), mille hulka kuulusid väiksemate end ise ära majandavate üksustena talud. Tüüpilisim mõisavorm on Eesti aladel rüütlimõis, mille kohta kasutatakse vahel ka lihtsalt väljendit mõis. Tegemist on sisuliselt feodalismist pärineva lääniga, mis aastast 1783 muutus omaniku eravalduseks.

Kui mitmel mõisal oli ühine omanik, siis moodustasid need ühtse tootmisüksuse. Ametlikult säilitasid mõlemad mõisad oma staatuse, aga reaalselt jäi ühes kohas mõisakeskus tagasihoidlikumaks ja see mõis kujunes kõrvalmõisaks.

Aastal 1864 kehtestati reegel, et kui mõisa suurus ei ületa teatavat piiri, siis ei saa see olla rüütlimõis. Valdused, mis olid väiksemad, kandsid nimetust "poolmõis". Poolmõis võis olla ka rüütlimõisa kõrvalmõisaks.

Lisaks aadlike valduses olnud maale oli veel terve rida tootmisüksusi, mis kandsid samuti mõisa nime. Maad, mis olid riiklikus omandis, olid riigimõisad. Linnadele kuulusid linnamõisad. Rüütelkondadele kuulusid rüütelkonnamõisad. Kirikute juurde kuulusid pastoritele sissetulekut andnud kirikumõisad.

Eraldi mõisatüüp, mille juurde võis kuuluda maavaldus, oli veel suvemõis. Kui valdused ei olnud linnas, loeti suvemõisad poolmõisateks, aga tüüpiliselt asusid suvemõisad linnade territooriumil. Suvemõisate seas on ka taolisi, millel oma maavaldus puudus.

Kuigi mõisad seostuvad tavaliselt põllumajandusliku tootmisega, eksisteerisid siiski mitmed mõisad, mis põllumajandusliku tootmisega ei tegelenud. Mitmetel suvemõisatel puudus tootmine täielikult, oli ka mõisaid, mille toodang ei olnud põllumajanduslik. Selliste mõisate hulka kuulusid Viskoosa mõis Hiiumaal, Reihenau mõis Raplamaal, Vana-Aseme mõis Tartumaal. Taoliste mõisate seas oli ka rüütlimõisaid – Joala mõis praegusel Narva linna territooriumil.

Mõisate territooriumid on olnud läbi aegade muutumises. Tekkisid uued mõisad ja kaardilt kadusid vanad mõisad. Tallinna ümbrusest kadus näiteks 20. sajandi alguseks Tiskre mõis.

Enamik mõisatest võõrandati Eesti aladel 1919. aastal, Läti aladel 1920. aastal ja Venemaal 1917. aastal. Kuigi kõik mõisatüübid võõrandamisele ei kuulunud, andsid need reformid siiski põhjuse kõneleda mõisatest kui maavaldustest ja administratiivüksustest minevikuvormis.

Mõis kui mõisakompleks
----------------------

Mõisaansamblisse kuulus reeglina arvukalt hooneid. Vana-Vigala mõisa viinavabrik
Kitsamas mõttes tähendab mõis mõisaansamblit: härrastemaja, talle, tõllakuure, teenijate maja, jääkeldrit, aednikumaja, sepikoda, paviljoni/lustlat/ lehtlat, kasvuhoonet/triiphoonet/oranžeriid, viinakööki, õllepruulimiskoda, karjaõue koos meiereiga, Inglise stiilis / Prantsuse stiilis mõisaparki (veekoguga), supelmaja ja paadisilda. Selles tähenduses on suurem osa mõisatest mingil määral säilinud tänaseni, isegi kui mõisa peahoone on hävinud. Kui mõisa käsitleda mõisakompleksina, siis võib minevikuvormis käsitleda enamasti vaid kaevanduste alla jäänud mõisaid (Kallavere mõis).

Mõisamaade muutlikkuse tõttu on detailseid mõisaplaane koostatud üldjuhul vaid mõisakomplekside kohta.

Mõne mõisa juures oli mitu mõisakompleksi. Tuntuim näide on Jälgimäe mõis, kus Nikolai von Glehn rajas 1886. aastal uue lossi. Teiseks analoogseks näiteks on Oru loss. Samas oli ka mõisaid, kus väljaehitatud mõisakompleks puudus (Prangli mõis, Aksi mõis).

Karjamõisad esinesid ainult mõisakompleksi kujul, neil puudus maa. Kuigi mõisaaja lõpul olid karjamõisad üldiselt tagasihoidlikud, on ajaloost siiski teada mitu juhtu, kus karjamõisa juurde on eraldatud maa ja sellest on saanud iseseisev territoriaalne üksus. Sellise mõisa näiteks on Hüüru mõis.

Pärast mõisavalduste võõrandamist kujunesid mitmete mõisasüdamete aladele asulad, mida kutsuti asundusteks. Mõisa hooned jagunesid erinevate omanike vahel ja kohandati nende vajadustele vastavalt ümber. See tõi kaasa suuri ümberehitusi ja uute omanike vajadustele mittevastavate hoonete hävingut. Kui mõisakompleks jäi endise mõisniku valdusse, siis säilis see tavaliselt paremini, erandjuhul tekkis siis isegi uusi hooneid. Markantseim näide on ilmselt Kumna mõisa uus peahoone.

> „Mõis on eesti kultuuri olulisemaid sümboleid, võrreldav keskaegsete linnustega või näiteks hansalinnadega, mis, nagu teame, kuuluvad keskaega ja kannavad endas pigem mõtet militaarsest algest, agressioonist ja kaitsest selle sõna otseses tähenduses. Mõisa mõte on kusagil hoopiski mujal. Introvertse enesesse sulgumise asemel pigem ekstravertne avatus, avarad vaated ja mõõtmatud kaugused, mida mõis on üritanud laiendada aastast aastasse ja sugupõlvest sugupõlve. Mõisas tunneme end keset ilu ja rahu oaasi, ümber sambad ning suur ja suuremeelne loodus, eksleme otsekui eikellegimaal, mis vähemalt praegu – kui omanikud juba ligi sada aastat tagasi lahkunud – oleks nagu rajatud meile kõigile. Mõisa idee on olla suurem, parem, esteetiliselt rikkam kui elu ise. Pakkuda tammsaareliku võitluse asemel kivide ja üha pealetungiva looduse kaosega võimalust luua enese ümber vaikuse oaas, mis, tõsi, miraažina kõrbeliival meist kaugeneb, mida lähemale me sellele jõuame.
> 
> 
> *Juhan Maiste. Väikevormid ajapeeglis. Väikevorm mõisamaastikus, lk. 9*"
> 
> 
>

Vaata ka
--------

* Eesti mõisate loend
* Ametimõis
* Härrastemaja
* Karjamõis
* Kirikumõis
* Kloostrimõis
* Kõrvalmõis
* Latifundium
* Lauamõis
* Linnamõis
* Poolmõis
* Rantšo
* Riigimõis
* Rüütelkonnamõis
* Rüütlimõis
* Suvemõis
* Teenismõis
* Veinimõis
* Fideikomiss
* Mõisakohus
* Mõisakool
* Mõisapolitsei
* Mõisasüda
* Mõisavanem
* Mõisastamine
* Mõisate reduktsioon
* Mõisate ülevõtmine
* Mõisad Tartu linnas
* Kubjas

Viited
------

1. ↑  Alo Särg. Baltisaksa aadel Eesti- ja Liivimaal, 2018, ISBN 
978-9949-607-50-1, lk 29
2. ↑  Valdo Praust. Pärnumaa mõisad. Tänapäev. 2009

Kirjandus
---------

* Büsching, Anton Friedrich (1773). *Magazin für die neue Historie und Geographie, VII Theil: X. Land-rolle des Herzogthums Esthland vom Jahr 1765*. Halle: Johann Jacob Curt.
* Büsching, Anton Friedrich (1773). *Magazin für die neue Historie und Geographie, VII Theil: IX. Land-rolle des Herzogthums Liefland vom Jahr 1765*. Halle: Johann Jacob Curt.
* Hagemeister, Heinrich von (1836). *Materialien zu einer Geschichte der Landgüter Livlands T. 1–2*. Riga: E. Frantzen.
* C. J. H. von Tiesenhausen: *Erste Fortsetzung von des Herrn Hofraths von Hagemeister Materialien zur Gütergeschichte Livlands*, Riga: N. Kymmel, 1843, 235 lk. Digiteeritult
* F. von Buxhövden: *Zweite Fortsetzung von des Herrn Hofraths von Hagemeister Materialien zur Gütergeschichte Livlands, enthaltend Beiträge zu einer älteren Geschichte der Oeselschen Landguter und ihren Besitzer*, Riga: Nicolai Kymmel's Buchhandlung 1851, Digitaalselt
	+ Roderich Freytag-Loringhoven: *Personen-Register zur zweiten Fortsetzung von Hagemeisters Materialien zur Gütergeschichte Livlands von F. von Buxhövden*. Mitau: J. F. Steffenhagen und Sohn, 1906 Digitaalselt
* Stryk, Leonhard von (1877). *Beiträge zur Geschichte der Rittergüter Livlands. Erster Teil, Der ehstnische District mit vier karten*. Dorpat: C. Mattiesen. Lk-d 514 lk. + kaardid
* Stryk, Leonhard von (1885). *Beiträge zur Geschichte der Rittergüter Livlands. Zweiter Teil, Der lettische District*. Dresden: Albanus. Lk-d 609 lk.
* Juhan Maiste. Eestimaa mõisad. Tallinn, Kunst, 1996.
* Mõisate varemed lammutamisele. Kaja, 29. oktoober 1934, nr. 255, lk. 6.
* Sabine Bock. Herrenhäuser in Estland | Mõisad Eestis. Eine kurze Übersicht zur Entwicklung ihrer Formen und zu ihrer Geschichte. Lühike ülevaade ajaloost ja ehitusvormide arengust. Thomas Helms Verlag Schwerin 2020, ISBN 978-3-944033-29-7

Välislingid
-----------

|  |  |
| --- | --- |
|  | Vikisõnastiku artikkel: **mõis** |

|  |  |
| --- | --- |
|  | Pildid, videod ja helifailid Commonsis: **Mõis** |

* VSL, mõis
* Eesti mõisaportaal
* Eesti Mõisate Ühendus
* Venemaa mõisad (vene keeles)
* Läti mõisaportaal